Benny Andersen, Bent Haller og 19 andre danske børnebogsforfattere står bag indsamlingen. Klaus Slavensky har taget initiativet til indsamlingen - Som så mange andre blev jeg harm over, at myndighederne først i gennem mange år svigtede de her børn, og igen svigtede dem ved at give dem en uanstændig lav erstatning, siger han til DR Nordjylland. Og han finder det naturligt at det netop er børnebogsforfattere, der støtter børnene med en indsamling. - Vi har ikke kun børn som publikum. Vi vil også gerne også noget med vores bøger. Vi vil gerne give en god fortælling, der kan udstikke nogle retningslinjer, som giver et godt børne- ungdoms- og voksenliv. Sådan et ansvar harmonerer godt med at støtte børnene fra Brønderslev, som er et tragisk vidnesbyrd på, at også mange andre børn svigtes, siger Klaus Slavensky. Forfatterne mener, at børnene kan have glæde af pengene til at købe eventuel ekstra psykologhjælp eller til at etablere sig, da de næppe får hjælp af deres forældre til det. Foreløbig er der indsamlet 5.750 kroner til børnene ved indsamlingen, der startede i sidste uge.

Referat:
En række børnebogsforfattere har startet en indsamling til de vanrøgtede og mishandlede børn fra Brønderslev.